General Atomics MQ-9 Reaper

General Atomics MQ-9 Reaper (pôvodne nazvaný Predator B) je viacúčelové bezpilotné lietadlo s dlhou výdržou vo vzduchu, operujúce v stredných výškach. Primárne je určené na ničenie mobilných pozemných cieľov, ale vďaka celej škále moderných senzorov a komunikačných nástrojov je využívané aj na prieskum. MQ-9 je väčší a lepšie vyzbrojený ako jeho predchodca MQ-1 Predator. Lietadlo, vrátane jeho zbraňových systémov, je monitorované a kontrolované posádkou z pozemného riadiaceho strediska. V USA je Reaper okrem americkej armády používaný tiež CIA, pohraničnou strážou, ale i NASA. Náklady na výskum a vývoj tohto bezpilotného systému sa vyšplhali na 1,65 mld. USD. 
Konštrukcia.
Typický systém MQ-9 pozostáva z viacerých lietadiel, pozemnej riadiacej stanice, komunikačného zariadenia, náhradných dielov a personálu. Lietadlo sa dá rozobrať a naložiť do jedného kontajnera, v ktorom môže byť prevezené kdekoľvek na svete. Celý systém je možné prepravovať v lietadle C-130 Hercules alebo v dopravných lietadlách väčších rozmerov. Vojenská obsluha pozostáva z pilota, operátora senzorov a koordinátora misie. 
MQ-9 je vybavený sadou senzorov Raytheon AN/DAS-1, potrebných pre zameranie pozemných cieľov. Táto sada zahŕňa infračervený senzor, farebnú/monochromatickú dennú TV kameru, laserový diaľkomer a značkovač. Vďaka laserovému značkovaču môže byť Reaper vyzbrojený laserom navádzanými bombami GBU-12 Paveway II a raketami AGM-114 Hellfire. MQ-4 je vybavený radarom typu SAR (synthetic aperture radar), umožňujúcim použitie bômb GBU-38. 
Lietadlo je poháňané 950 koňovým turbovrtuľovým motorom Honeywell TPE331-10GD s maximálnou rýchlosťou /h a cestovnou rýchlosťou /h. Užitočné zaťaženie až do hmotnosti 1746 kg umožňuje, aby bol Reaper v typickej bojovej konfigurácii vyzbrojený štyrmi strelami vzduch-zem Hellfire a dvomi bombami GBU-12 Paveway II alebo GBU-38. Pri vykonávaní prieskumných misií vydrží lietadlo vo vzduchu až 30 hodín. Tento čas sa však znižuje len na 14 hodín, ak je plne vyzbrojené. Reaper má dolet a dostup , čo sú obzvlášť vhodné parametre pre dlhé prieskumné operácie.
Operačné nasadenie.
Vojna v Afganistane.
V roku 2007, krátko po svojom zaradení do amerického letectva, bol Reaper prvýkrát aj bojovo nasadený a to vo vojne v Afganistane. Historicky prvý úder nepriateľovi zasadil Reaper 28. októbra 2007, keď odpálil rakety Hellfire proti povstalcom v oblasti Deh Ravod. Niekoľko dní potom boli prvýkrát zhodené i bomby GBU-12 na pozície bojovníkov Talibanu, ostreľujúcich americkú pechotu. Do 6. marca 2008 zničil Reaper v Afganistane 16 cieľov za použitia laserom navádzaných bômb a rakiet Hellfire. Dňa 13. septembra 2009, počas bojovej misie, stratil operátor kontrolu nad jedným zo strojov MQ-9. Dron letel neovládateľne k hranici s Tadžikistanom a z obavy pred únikom moderných technológií bol radšej zostrelený stíhačkou F-15E Strike Eagle. Zostrel sa uskutočnil pomocou rakety AIM-9 a išlo o prvý prípad úmyselného zničenia vlastného bezpilotného lietadla. Od roku 2010 až do decembra 2013 sa lietadlá Reaper starali o bezpečnosť amerických vojakov na základni Bagram. Tá sa často stávala terčom raketových útokov, avšak v roku 2013 sa podarilo vďaka Reaperom znížiť počet útokov na základňu o 47% oproti predchádzajúcemu roku.
V novembri 2007 začali aj britské MQ-9 Reaper podnikať v Afganistane prieskumné lety, zamerané na získanie informácií o pozíciách hnutia Taliban. Do 15. januára 2014 nalietali drony Reaper 54000 hodín, počas ktorých vykonávali prevažne prieskum nad provinciou Helmand. Napriek tomu však v priebehu ich šesťročného pôsobenia v Afganistane vystrelili celkovo 459 riadených striel a bômb.
Vojna v Iraku.
Od 17. júla 2008 začali lietať americké MQ-9 Reaper aj v Iraku zo základne Balad. Bezpilotné lietadlá sa tu uplatnili hlavne pri ochrane spojeneckých konvojov, pričom na ozbrojencov útočili hlavne za pomoci rakiet Hellfire. 
Do júla 2010 bolo počas bojových operácií v Afganistane a Iraku stratených 38 bezpilotných lietadiel Predátor a Reaper. O ďalších 9 prišlo americké letectvo pri výcviku v USA.
Hliadkovanie v Indickom oceáne.
Od októbra 2009 začali americké lietadlá Reaper hliadkovať v somálskych vodách kvôli vzrastajúcim hrozbám zo strany pirátov. Drony boli umiestnené na ostrove Seychely, odkiaľ vyrážali na pravidelné lety ponad hlavné trasy civilných lodí.
Intervencia v Iraku a Sýrii.
Dňa 10. novembra 2014 zaútočili britské drony Reaper prvýkrát na bojovníkov Islamského štátu v Iraku, keď práve kládli improvizovanú výbušninu. Nálet sa uskutočnil blízko mesta Baiji a prostredníctvom striel AGM-114 Hellfire boli všetci militanti úspešne eliminovaní. K prvému bojovému nasadeniu dronov v Sýrii došlo 21. augusta 2015 a už o tri dni na to udreli lietadlá Reaper znova. K náletom došlo v meste Rakka a oba boli namierené proti dvom britským džihádistom, ktorí odišli bojovať do Sýrie na strane Islamského štátu. Lietadlá MQ-9 Reaper sú v Sýrii a Iraku popri útokoch na pozemné ciele využívané hlavne na prieskumné lety. Od októbra 2014 do januára 2016 uskutočnili tieto stroje celkovo 1000 letov a v tomto tempe hodlá RAF pokračovať. Od začiatku kampane až do augusta 2016 vystrelili britské drony Reaper v Iraku na pozemné ciele 428 rakiet Hellfire a zhodili 34 bômb GBU-12. V Sýrii bolo od 2. decembra 2015 do augusta 2016 vypálených 45 rakiet Hellfire a zhodené boli 3 bomby GBU-12. 
Dňa 12. novembra 2015 vystrelil americký Reaper dve rakety Hellfire na idúce auto, v ktorom usmrtil britského militanta známeho ako Džihádista John. Bojovník Islamského štátu, vlastným menom Mohammed Emwazi, popravil nožom deväť novinárov a humanitárnych pracovníkov. Džihádista John bol zabitý v sýrskom meste Rakka, ktoré je považované za hlavné mesto ISIL. 
Dňa 23. júna 2017 zaznamenal svoj bojový debut najnovší variant MQ-9 Reaper Block 5. Na pozície bojovníkov Islamského štátu zhodil jednu bombu GBU-38 s hmotnosťou 225 kg a odpálil dve riadené strely vzduch-zem AGM-114 Hellfire. Použitá munícia zničila dve opevnené bojové pozície, dve vozidlá a jeden mínomet. 
Dňa 3.1.2020 bol prostredníctvom bezpilotného lietadla typu MQ-9 Reaper zabitý veliteľ špeciálnych jednotiek Kuds iránskych revolučných gárd Gásem Solejmání. K leteckému útoku došlo na letisku v Bagdade a bola pri ňom použitá laserom navádzaná raketa Hellfire.
Používatelia.
 Francúzsko
 Holandsko
 Spojené kráľovstvo
 Španielsko
 Taliansko
 USA